**SO IKATLO A KALIMA**

بِسْمِ اللّٰهِ الرَّحْمٰنِ الرَّحِيمِ

يَا اَيُّهَا النَّاسُ اعْبُدُوا[[1]](#footnote-1)

O khabayaan ka a kasabotingka so antonaa i kala a laba go kapipiya ginawa sii ko ‘ibâdah, ago antonaa i kala a lapis go morala sii ko fisk ago kadiyahilan, na ilay angka go pamakin’g angka giyaya a mababa a thotolan a sii ko ropaan a kapagabay:

Miyakaisa, na so dowa kataw a sondaro na miyakakowa sa mando a plalakaw siran sa mawatan a ingd. Lomiyalakaw siran taman sa mimbaloy a dowa so lalan. Adn a isa a mama ron a pitharo iyan kiran, "So lalan ko kawanan, na raks o daa karomasayan, na so siyaw ko sapolo a gii mlayalayag a kominowa ron na miyaka sokat sa mala a paroli ago kalbod. So pman so lalan ko diwang, na raks o daa paroli ron, na siyaw ko sapolo a gii ron mlayalayag na miyaantiyor. Saka maoto, na mlagid siran sa kababa ago katas. Na ayabo a bidaan iran, na so gii mlayalayag sa diwang a lalan a magigisaraw ago daa a gobirno ron na plalakaw a daa pontir ago sandiyata. Na skaniyan na phakatoon sa dimatag a khakhp ago bariya a kasosorot. So pman so gii mlayalayag sa kawanan a lalan a mapapadalm ko sogo o militari na miyatgl makaawid sa pat ka kilo a pontir a mappno a malmbo a miyasoti a manga kaoyagan ago tarotop a dowa ka kilo a sandiyata a kawali o pagampong a khabalintong ago khaphgs iyan so langon a ridoay.”

Mapasad mamakin’g o dowa kataw a sondaro ko katharo o giyoto a matao a mama, na so mala i ontong a sondaro na somiyong sa kawanan. Skaniyan na biyakontol iyan so timbang a nm kilo sa waga ago likod iyan ogaid na so poso ago rûh iyan na miyalinding ko madiyandiyang a kalk ago bara.

So pman so salakaw a sondaro, na skaniyan na inawaan iyan so kasirbisiyo sa militari. Di niyan kabaya a mangongonotan ko sogo na somiyong sa diwang. Giya lawas iyan na miyalinding iyan ko kabakontol ko nm ka kilo ogaid na so poso iyan na miyagomk ko didalm o madiyandiyang a bara ago so ruh iyan na miyapadalm ko daa taman iyan a kalk. Lomiyalakaw skaniyan sa okitokit a kapamalad ko langolangowan ago kapananabad ko langon taman go omani phkasowasowa. Kaan mirampay sa darpa a maphniniyat iyan. Na roo na khatarima iyan so dan’g o kapribil ago kapalagoy.

Na so pman so sondaro a phkababayaan iyan so mando o militari, na tiyago iyan so pontir ago sandiyata iyan na somiyong sa kawanan a lalan, lomiyalakaw ko okit iyan a khnaba makambabara ko apiya antawaa, nago khnaba maalk ko apiya antawaa, ka adn a kalbod ko poso ago konsinsiya niyan. Kaan mirampay sa bandar a ingd a aya gii phlobaan. Na roo na khatarima iyan so balas a domadait ko madaorogn a sondaro a mininggolalan iyan sa mapiya so galbk iyan.

Kagiya maoto, hay ribildi a nafs! Tokaw angka angkoto a dowa kataw a gii mlayalayag, so isa na so manga taw a masiyonot ko manga kokoman o Allah, na so pman so salakaw na somasangka a manga taw nago aya iran phagonotan na so baya a nafs iran. So pman so lalan, na giyoto so lalan o kaoyagoyag a phoon sa al-‘âlam al-arwâh, sagad ko kobor nago pagantap sa âkhirah. Na so pman so pontir ago sandiyata na siran so ‘ibâdah ago takwâ. Apiya pn o so ‘ibâdah na isan oba kararasay. Na ogaid na adn a kasosorot ago kakhp sii ko ma’ana niyan a di maphnggogod.

Ka sii ko salâh na so ‘abd na mitharo sa, اَشْهَدُ اَنْ لاَ اِلهَ اِلاَّ اللّٰهُ[[2]](#footnote-2). Na giyoto na, “Da dn a ***Khâliq*** ago ***Razzâq*** a salakaw Rkaniyan. So karomasayan ago so paroli na sisii ko lima Niyan. Skaniyan na ***Hakîm***, knaba gii nggalbk sa daa kipantag iyan, ago Skaniyan na ***Rahîm***, so pammgayan ago rahmah Niyan na madakl.” Na kagiya skaniyan na miyaratiyaya, na miyatoon iyan so paitaw o manga montiya o Rahma sii ko langowan taman ago miyananagotokon golalan sa du‘â. Nago, skaniyan na phkailay niyan a so langowan taman na tataalok ko insarat o Rabb iyan. Phlindong skaniyan ko Rabb iyan. Phlinding skaniyan ko omani morala golalan ko tawakkul iyan ko kasasana niyan Rkaniyan. So îmân iyan na phmbgay rkaniyan sa tarotop a sarig.

Oway, lagid o omani bnar a kapiyaan, na so phoonan mambo o shaja’ah na so îmân ago ‘ubûdiyyah. Nago lagid o omani marata, na so phoonan mambo o katalaw na so dhalâlah.

Oway, na o so doniya na mbaloy a bomba nago mbto, na ba anda di kalk so ‘abd a adn a tarotop a maliwanag i poso. Ba anda niyan ba dn phsimaan go khatmbang ko pakammsa a Kudrah o ***As-Samad***. Ogaid, na amay ko so bantobantogn a daa poso iyan a fâsik a ***philosopher*** a ba dn kaiingaranan sa maliwanag i pamikiran na mkailay sa ***comet*** sii sa langit, na phnanabadn sa lopa. Na matharo iyan, “Ba giyanan a madadadag a ***comet*** na ba niyan di khabla so doniya?”. Na kaolog skaniyan ko wahm. {Miyakaisa,na giya Amerika na tiyabad sabap ko lagid oto a ***comet***. Kadaklan kiran na inawaan iran a walay ran sii ko kagagawii.}

Oway, nampn a so manosiya na khinanglan iyan so daa taman iyan a manga ***shay’***, na so kapital iyan na daa... Ago nampn a skaniyan na masikn-sikn a kharasay ko daa taman iyan a manga morala, na so bagr iyan na daa... A miplagid o ba so rarikan o kapital ago bagr iyan na sii bo ko kadakl a khakawa o lima niyan. Ogaid na so manga rayo iyan, manga singanin iyan, so manga alal ago manga morala niyan, na so rarikan iran na mawlad a daa tamana iyan datar o antonai khagaga maoma go kasongowan o mata go arangan iyan. So skaniyan a knaba taph-taphgan a bota na phkailay ago phsabotn iyan so antonaa i kala a laba, kapipiya ginawa ago kababaloy a ni’mah o ‘ibâdah, tawakkul, tawhîd ago kapangongonotan (***taslîm***) para ko rûh o manga manosiya, a skaniyan na daa mnang ago malobay, miskin nago minitaralo a phkamr-mran.

Langkap a katotokawan a so lalan a daa kabinasa ron na thomo o di so lalan a adn a kabinasa ron, apiya salak bo ka isa sii ko sapolo. Ogaid na so pman so lalan ko ‘ubûdiyyah, a skaniyan i bandingan tano sii, na rakhs o daa kabinasa ron, na adn a montiya on a kapipiya ginawa a tatap a daa kaposan iyan na masikn-sikn a siyaw sii ko sapolo. Na so pman so lalan ko fisk ago kadiyahilan —apiya adn a ikrar o fâsik —apiya pn daa paroli ron, na ganggamn skaniyan o karina o manga taw a miyakasaksi ko katanto o agama ago so manga taw a inisnggay ran a ginawa iran para ko manga ‘***ulum*** a Islamik taman ko ***ijmâ*** ago tawâtur na adn a siyaw sii ko sapolo a kabinasa a tatap a daa kaposan iyan a karomasayan. Nago miyaka titayan ko manga riport o ahl al-zawq ago kashf, na skaniyan matatangkd.

**Sii ko makampt a katharo**: Lagid sa âkhirah, na so kapipiya ginawa sa doniya, mambo, na sisii ko ‘ibâdah ago sii ko kababaloy a sondaro ko Allah. Kagiya maoto, na patot a sktano na lalayon gii tharo sa اَلْحَمْدُ لِلّٰهِ عَلَى الطَّاعَةِ وَالتَّوْفِيقِ [[3]](#footnote-3). Nago patot a manginsokor tano ka sktano na manga Muslims...

\* \* \*

1. ***Hay manga manosiya, galbk kano sa***[***‘ibâdah***](https://www.risaleinur.online/english/_dictionary/I/IBADAH.php)***...*** [↑](#footnote-ref-1)
2. ***Phisaksian akn a daa*** [***Ilah***](https://www.risaleinur.online/english/_dictionary/I/ILAH.php)***inonta bo ka so Allah****.* [↑](#footnote-ref-2)
3. ***Alhamdulillah ko kapangongonotan Rkaniyan ago ko tawfik.*** [↑](#footnote-ref-3)